Om mindre end et år kan flyttebilerne sætte kurs mod Risskov Brynet, hvor AP Pension bygger lejeboliger for ganske almindelige lønmodtagerfamilier. Omkring 300 af områdets flere end 1500 boliger er færdige i 2017.

Annonce

Til januar næste år kan de første beboere flytte ind i Risskov Brynet - den nye bydel med 1500-1800 boliger, der er ved at vokse frem i det tidligere erhvervsområde omkring Bryggervej mellem Grenåvej og Vejlby Ringvej i Risskov.

Vestrebro torv

Her bygger AP Pension i etaper 450 - 500 boliger på den del af området, der tidligere husede Århus Sporvejes garager, værksteder og administration.

Langs Vejlby Ringvej planlægger ejendomsselskabet Domis et byggeri, der kommer til at se nogenlunde sådan ud. Her kommer et supermarked over for Veri Centeret og hundredevis af boliger til studerende. Illustration: Arkitema Architects

»Vi forventer at have omkring 100 boliger klar til januar 2017,« siger Peter Olsson, ejendomsdirektør i AP Pension.

Med 1500-1800 boliger bliver Risskov Brynet på det nærmeste en hel lille bydel.

Det er boligerne i den meget sammensatte karré, der er skudt op, og som foreløbig troner lidt i ensom majestæt på området.

De næste 200 boliger bliver færdige drypvist frem til oktober 2017.

»Det er blandt andet i de såkaldte supervillaer - punkthuse i to-tre etager og med 12 boliger i hver. De ligger længst mod øst i området og tættest på villakvarteret mod Grenåvej,« siger Peter Olsson og fortsætter:

»Derudover bygger vi endnu en karré. Boligkarréerne får vekslende højder og forskellige facadeudtryk. Vi har gjort meget ud af at sammensætte karréerne, så de enkelte dele får forskellige udtryk,« siger Peter Olsson.

Næste - og sidste - etape af AP-byggeriet med omkring 150 boliger længere mod vest bliver der stadig tegnet på.

»Vi regner med at gå i gang med at bygge dem i løbet af sommeren, og så vil de formentlig stå færdige i anden halvdel af 2018,« siger Peter Olsson.

Samtlige 450-500 boliger bliver lejeboliger.

»Vi prøver at ramme et niveau, hvor helt almindelige lønmodtagerfamilier kan være med. Boliger til sygeplejersker, lærere og politibetjente. Der er en kæmpe efterspørgsel efter den type boliger i Aarhus,« siger Peter Olsson og fortsætter:

»Det er ikke så svært at bygge velbeliggende boligere til den velhavende del af befolkningen, men det er sjovere at ramme et marked, hvor den bredere del af befolkningen kan være med.«

AP Pension har købt jorden direkte af Aarhus Kommune og bygger selv.

»Der er ikke en developer inde over som et mellemled, der fordyrer projektet for os,« siger Peter Olsson.

AP Pension skriver foreløbig kun interesserede lejere op på en liste.

»Vi er ikke så langt endnu hverken med den endelige udformning af boligerne eller med priserne på den enkelte bolig, at vi kan skrive folk op til bestemte lejligheder.«

Tre af de store betonbuer fra sporvejenes gamle hal skal bevares og blive stående som vidnesbyrd om det erhvervsområde, kvarteret engang var.

Buerne kommer til at indgå som et skulpturelt og historisk indslag i den rekreative del af boligområdet.

På den tidligere kommunale del af området skal der også opføres almene boliger og daginstitution. Planen er 100 almene ungdomsboliger og 40 familieboliger.

Den anden halvdel af Risskov Brynet - den vestlige mod Vejlby Ringvej - er ejet og bliver udviklet af ejendomsselskabet Domis.

Det tager hul på sin del med et byggeri hele vejen langs Vejlby Ringvej med boliger til studerende og et supermarked overfor Veri Centeret.

Det byggeri skal samtidig fungere som et værn, der dæmper støjen fra ringvejen inde i den øvrige del af det nye boligområde.

Byggeriet mod Vejlby Ringvej er ikke kommet i gang.

»Men det kommer det snart,« siger Lars Erik larsen, direktør i Domis.